આ ક્રાયક્રમમાં સરદાર વલ્લભભાઇ પટેલે દેશની આઝાદી બાદ દેશની એકતા-અખંડિતતા માટે ૫૫૦થી વધુ રાજા-રજવાડાંઓના વિલિનીકરણ કરવા માટે ભજવેલ ભૂમિકાની અને હૈદરાબાદના નિઝામ અને જૂનાગઢના નવાબને કેવી રીતે વિલિનીકરણ કરવા માટે તૈયાર કર્યા હતા તેનો ઇતિહાસ પણ રજૂ કરાયો હતો. એકતા યાત્રા સરદાર પટેલની વિરાટ અને વિરલ પ્રતિભાને ઉજાગર કરવા અને ભાવિ પેઢી સરદાર પટેલના માર્ગદર્શન સિધ્ધાંતોને જાણી શકે અને તેમના માર્ગે ચાલીને દેશની એકતા-અખંડિતતા અને સાર્વભૌમત્વને બરકરાર રાખવા માટેનો એક પ્રેરણાદાયી માધ્યમ બની રહેશે તેવો વિશ્વાસ નાયબ મુખ્યમંત્રીએ વ્યકત કર્યો હતો. તેઓએ આ પ્રસંગે કાશ્મીરનો ઉલ્લેખ કરતાં કહ્યું કે, જો સરદાર પટેલ પાસે કાશ્મીરનો પ્રશ્ન હોત તો આજે જે સમસ્યા છે તે સમસ્યા આજે કદાચ નહોત. સરદાર પટેલનું માન-સન્માન જાળવવાની સાથે આપણે તેમના વારસદારો છે ત્યારે આજની અને આવનારી પેઢીમાં સરદાર પટેલના સંસ્કારો અને માર્ગદર્શકોનું સિંચન કરવા માટે યાત્રા, પ્રતિમા એક ઉત્તમ માધ્યમ બની રહેશે તેમ કહ્યું હતું.